Gru-besonderhede van reeksverkragters se dade aangehoorArgieffoto WAARSKUWING: Die inligting in hierdie berig kan kinders en sensitiewe lesers ontstel. Een van die twee sogenaamde Alexandra-klapmusverkragters is Dinsdag, ŉ dag ná die skuldigbevinding van sy medepligtige, in die Johannesburgse hooggeregshof skuldig bevind aan al 44 aanklagte teen hom. Xaniseka Mukansi (48) is skuldig bevind op 16 aanklagte van verkragting, 17 van gedwonge verkragting en 11 van roof met verswarende omstandighede. Sy medepligtige, Sija Mabitsela (38), het Maandag in dieselfde hof skuldig gepleit op 76 aanklagte van verkragting, aanranding en roof. Mabitsela en Mukansi het gewoonlik op paartjies toegeslaan. Mabitsela was glo ŉ plaaslike sangoma en het sedert 2007 alleen die gemeenskap geteister totdat sy medebeskuldigde, wat toe op parool vrygelaat is, in 2014 by hom aangesluit het. Die meeste van die aanvalle het in begraafplase en parke in Alexandra noord van Johannesburg plaasgevind. Die twee sou glo paartjies aanval en hulle dwing om seks te hê terwyl hulle toekyk. Hulle sou dan beurte maak om die vroue te verkrag, voordat hulle hul slagoffers beroof het. Die twee is uiteindelik in 2015 in hegtenis geneem. Regter Ingrid Opperman het Dinsdag die getuienisse van verskeie slagoffers voorgelees. Die volgepakte openbare galery het ontstellende getuienis aangehoor. Opperman het die getuienis van ŉ slagoffer voorgelees wat verduidelik het hoe sy en haar kêrel deur die twee beskuldigdes oorval en gedreig is. Die paartjie moes by twee ander paartjies aansluit en is gedwing om om met mekaar seks te hê voordat die vroue ook verkrag is. In ŉ ander voorval is ŉ meisie, wat toe 16 jaar oud was, deur die twee genader toe sy saam met haar vriend was. Een van die mans het gesê : “Doen iets dom en julle sal sterf.” Later het die beskuldigdes nog ŉ paartjie na die betrokke plek gebring. Daar was drie paartjies in totaal. Hulle gedwing is om te ontklee en seks met mekaar te hê. Die jong meisie het geweier en is deur een van die beskuldigdes geskop en van haar selfoon beroof. Die meisie het die manslagoffer wat aan haar toegestaan is versoek om haar nie tydens die daad te penetreer nie. Sy is egter daarna deur een van die beskuldigdes verkrag. Mukansi se saak is ná sy skuldigbevinding uitgestel tot 24 Maart vir voorvonnisverrigtinge. Mabitsela se saak is tot 15 Maart uitgestel vir sy vonnisooreenkoms.